Document ID: 32014D0006

VYKONÁVACIE ROZHODNUTIE KOMISIE
z 9. januára 2014
o uznaní „schémy obnoviteľných naftových palív z hydrogenovaného rastlinného oleja (HVO) na overovanie súladu s kritériami udržateľnosti biopalív podľa smernice o obnoviteľných zdrojoch energie“ na účely preukazovania súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES
(2014/6/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (1), a najmä na jej článok 18 ods. 6,
so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív, ktorou sa mení a dopĺňa smernica Rady 93/12/EHS (2), a najmä na jej článok 7c ods. 6,
po konzultácii s Výborom pre trvalú udržateľnosť biopalív a biokvapalín,
keďže:
(1)
V smerniciach 98/70/ES a 2009/28/ES sa stanovujú kritériá udržateľnosti pre biopalivá. Články 7b a 7c smernice 98/70/ES a príloha IV k tejto smernici sa podobajú článkom 17 a 18 smernice 2009/28/ES a prílohe V k tejto smernici.
(2)
V prípadoch, keď sa biopalivá a biokvapaliny majú vziať do úvahy na účely uvedené v článku 17 ods. 1 písm. a), b) a c) smernice 2009/28/ES, členské štáty by mali od hospodárskych subjektov žiadať, aby preukázali, že biopalivá a biokvapaliny spĺňajú kritériá udržateľnosti stanovené v článku 17 ods. 2 až 5 smernice 2009/28/ES.
(3)
Keď hospodársky subjekt poskytne dôkaz alebo údaje získané v súlade s dobrovoľnou schémou, ktorú uznala Komisia, v rozsahu, ktorého sa týka rozhodnutie o tomto uznaní, členský štát by nemal od dodávateľa vyžadovať poskytovanie ďalších dôkazov súladu s kritériami udržateľnosti.
(4)
Žiadosť o uznanie, že „schéma obnoviteľných naftových palív z hydrogenovaného rastlinného oleja (HVO) na overovanie súladu s kritériami udržateľnosti biopalív podľa smernice o obnoviteľných zdrojoch energie“ preukazuje, že dodávky biopalív spĺňajú kritériá udržateľnosti uvedené v smernici 98/70/ES a smernici 2009/28/ES, bola Komisii predložená 14. augusta 2013. Schému možno uplatniť na všetky suroviny vhodné na výrobu bionafty typu HVO (vrátane surového palmového oleja, repkového oleja, sójového oleja a živočíšnych tukov) a má globálny dosah. Schéma pokrýva celý dodávateľský reťazec od výroby surovín až po distribúciu biopalív. Uznaná schéma by sa mala sprístupniť v rámci platformy transparentnosti uvedenej v smernici 2009/28/ES. Mali by sa zohľadniť aspekty obchodnej citlivosti, čo môže viesť iba k čiastočnému uverejneniu schémy.
(5)
Posúdením „schémy obnoviteľných naftových palív z HVO na overovanie súladu s kritériami udržateľnosti biopalív podľa smernice o obnoviteľných zdrojoch energie“ sa zistilo, že v primeranej miere vyhovuje kritériám udržateľnosti podľa smernice 98/70/ES a smernice 2009/28/ES a taktiež uplatňuje metodiku hmotnostnej bilancie v súlade s požiadavkami článku 7c ods. 1 smernice 98/70/ES a článku 18 ods. 1 smernice 2009/28/ES.
(6)
Hodnotením „schémy obnoviteľných naftových palív z HVO na overovanie súladu s kritériami udržateľnosti biopalív podľa smernice o obnoviteľných zdrojoch energie“ sa zistilo, že v primeranej miere spĺňa normy spoľahlivosti, transparentnosti a nezávislosti auditu a zároveň je v súlade s metodickými požiadavkami uvedenými v prílohe IV k smernici 98/70/ES a prílohe V k smernici 2009/28/ES.
(7)
„Schéma obnoviteľných naftových palív z HVO na overovanie súladu s kritériami udržateľnosti biopalív podľa smernice o obnoviteľných zdrojoch energie“ sa posudzovala na základe právnych predpisov platných v čase prijatia tohto vykonávacieho rozhodnutia Komisie. V prípade významných zmien v právnom základe posúdi Komisia schému s cieľom stanoviť, či táto schéma naďalej v primeranej miere spĺňa kritériá udržateľnosti, vzhľadom na ktoré bola uznaná.
(8)
Opatrenia stanovené v tomto rozhodnutí sú v súlade so stanoviskom Výboru pre trvalú udržateľnosť biopalív a biokvapalín,
PRIJALA TOTO ROZHODNUTIE:
Článok 1
„Schéma obnoviteľných naftových palív z HVO na overovanie súladu s kritériami udržateľnosti biopalív podľa smernice o obnoviteľných zdrojoch energie“ (ďalej len „schéma“), ktorá bola Komisii predložená na uznanie 14. augusta 2013, preukazuje, že dodávky biopalív spĺňajú kritériá udržateľnosti podľa článku 17 ods. 3, 4 a 5 smernice 2009/28/ES a článku 7b ods. 3, 4 a 5 smernice 98/70/ES.
Schéma zároveň obsahuje presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES.
Schému možno použiť na preukázanie súladu s článkom 7c ods. 1 smernice 98/70/ES a článkom 18 ods. 1 smernice 2009/28/ES.
Článok 2
Ak schéma po prijatí tohto rozhodnutia prejde obsahovými zmenami, ktoré by mohli ovplyvniť základ tohto rozhodnutia, takéto zmeny sa bezodkladne oznámia Komisii. Komisia posúdi oznámené zmeny s cieľom zistiť, či schéma naďalej v primeranej miere spĺňa kritériá udržateľnosti, vzhľadom na ktoré bola uznaná.
Ak sa jasne preukáže, že v schéme neboli implementované prvky považované za rozhodujúce pre toto rozhodnutie, a ak dôjde k vážnemu a štrukturálnemu porušeniu týchto prvkov, Komisia môže toto rozhodnutie zrušiť.
Článok 3
Toto rozhodnutie je platné na obdobie piatich rokov.
Článok 4
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
V Bruseli 9. januára 2014

Labels: 7
14
20